ธอส.ลุยรากหญ้าตั้งทีมเฉพาะกิจบุกชุมชนแออัด
โพสต์ทูเดย์ &#8212; ประธานบอร์ด ธอส.คนใหม่ไฟแรง ตั้งทีมลุยสินเชื่อต่างจังหวัดร่วมรัฐอื่น ส่วนกลางเน้นเจาะชุมชนแออัด
18 ส.ค. 2554

โพสต์ทูเดย์ — ประธานบอร์ด ธอส.คนใหม่ไฟแรง ตั้งทีมลุยสินเชื่อต่างจังหวัดร่วมรัฐอื่น ส่วนกลางเน้นเจาะชุมชนแออัด
นายอารีพงศ์ ภู่ชะอุ่ม อธิบดีกรมสรรพสามิต ในฐานะประธานกรรมการธนาคารอาคารสงเคราะห์ (ธอส.) เปิดเผยว่า ได้มอบหมายให้ฝ่ายบริหารของธนาคาร จัดตั้งทีมงานขึ้นมาดูแลการปล่อยสินเชื่อให้เข้าถึงกลุ่มประชาชนรากหญ้าในชนบทให้มากขึ้น จากปัจจุบันที่ลูกค้ารายย่อยส่วนใหญ่ของธนาคารกว่าล้านรายเป็นลูกค้าในเมือง 
อย่างไรก็ดี ยอมรับว่าปัจจุบัน ธอส.มีข้อจำกัดในการที่มีสาขาต่างจังหวัดน้อย จึงได้มอบนโยบายให้ฝ่ายบริหารไปคิดว่า อาจจะใช้วิธีการร่วมมือกับธนาคารของรัฐอื่นๆ เช่น ธนาคารออมสิน และธนาคารเพื่อการเกษตรและสหกรณ์การเกษตร (ธ.ก.ส.) ได้หรือไม่
ขณะเดียวกันในส่วนของการขยายลูกค้ารากหญ้าในภาคเมืองนั้น จะให้เน้นดูแลชุมชนแออัดให้เต็มระบบมากขึ้นด้วย ซึ่งจะต้องร่วมมือกับการเคหะแห่งชาติ และสถาบันพัฒนาองค์กรชุมชน (พอช.) 
“ช่วง 5 ปีที่ผ่านมา ธอส.ปล่อยสินเชื่อปีละเกือบ 1 แสนล้านบาท เป็นการเติบโตแบบก้าวกระโดด ซึ่งเมื่อมองไปข้างหน้า จะทำแบบนี้ต่อไปได้หรือไม่ เพราะต่อไปโครงการบ้านเอื้ออาทรก็ไม่มากเหมือนก่อน” นายอารีพงศ์ กล่าว
ประธานกรรมการ ธอส. กล่าวด้วยว่า จะให้ความสำคัญกับการแก้ปัญหาระบบไอทีมากขึ้น เพราะที่ผ่านมา มีลูกค้าที่ไปใช้บริการที่สาขาร้องเรียนมาว่า ระบบไอทีค่อนข้างช้าและบางครั้งก็มีปัญหา ซึ่งจะต้องเข้าไปแก้ไขตรงนี้เพื่อให้เกิดความรวดเร็วในการให้บริการ สามารถแข่งขันเอกชนมากขึ้น